text: 
  Nedslagtningen fortsatte i næsten 20 minutter. Kampvognene kørte ind og
   ud mellem skræmte og paniske mennesker på flugt.
  
  " Jeg forsøgte at tale til en soldat og sagde: Lad os afgøre dette 
  på en fredelig måde, " sagde en kvæstet litauer, Atansa Stokus. Som 
  svar blev hun overfaldet af soldaten, der slog ham i ansigtet med en
   geværkolbe.
  
  En medarbejder på TV- og radiostationen fulgte chokeret massakren fra 
  et vindue i TV-byen.
  
  " De kører folk ned med deres tanks. De slår løs på kvinder, " 
  sagde Eduardas Potashinskas.
  
  Et andet øjenvidne:
  
  " De begyndte at skyde mod alle ... lige meget om det var kvinder, 
  børn eller mænd. "
  
  To spanske TV-folk blev gennembanket af Sovjet-soldater, fordi de havde
   filmet en såret litauer, der blev hjulpet væk fra slagmarken. 
  Bagefter blev deres kamera konfiskeret.
  
  En rystet journalist fra avisen Respublica i Litauen fortalte, at 
  sovjetiske soldater efter massakren havde forsøgt at klæde civile 
  dødsofre i militært tøj for at få dem til at se ud som dræbte 
  soldater.
  
  
  
  